ড. আনোয়ার দিল কর্তৃক প্রণীত গ্রন্থ Bangladesh: An Intercultural Mosaic (2010)। বাংলাদেশের কতিপয় মনীষীর জীবন ও কর্ম সম্পর্কে বইটিতে মনোজ্ঞ আলোচনা করা হয়েছে। গভীর উৎসাহ এবং অসীম অনুসন্ধিৎসা নিয়ে বাংলাদেশের বরেণ্য মনীষীদের সম্পর্কে যারা জানতে আগ্রহী তাদের জন্য ড. আনোয়ার দিলের পরিশ্রমলব্ধ ও মেধা খাটিয়ে রচিত পুস্তকটি একটি চমৎকার উৎস হিসেবে বিবেচিত হবে। কোনো গবেষকের মধ্যে যদি সংশ্লিষ্ট মনীষী সম্পর্কে ভালোবাসা, শ্রদ্ধা ও সহানুভূতি আর তথ্য সংগ্রহে অপরিমেয় নিষ্ঠা না থাকে তাহলে সহজলভ্য তথ্যের অভাব থাকার পরেও সচরাচর এসব পুস্তক প্রণয়নের ঝুঁকি নিতে কেউ রাজি হন না। সাবের রেজা করিম, বেগম সুফিয়া কামাল, লায়লা আর্জুমান্দ বানু, লুলু বিলকিস বানু, কাজী মোতাহার হোসেন এবং কাজী নজরুল ইসলাম সম্পর্কে মূলত এই পুস্তকে আলোচনার পরিকল্পনা নেওয়া হলেও সঙ্গে সঙ্গে সমকালীন দেশ-বিদেশের অনেক মনীষীর জীবন ও কর্ম সম্পর্কে আলোচনায় উঠে এসেছে যা সচরাচর পাঠকের জানার পিপাসাকে আরো তৃষ্ণাতুর করে তুলবে। গ্লিমসেস অব ওল্ড ঢাকা পুস্তকের লেখক প্রখ্যাত ঐতিহাসিক সৈয়দ মোহাম্মদ তৈফুরের কন্যা লুলু বিলকিস বানু (লায়লা আর্জুমান্দ বানুর বড় বোন) ঢাকা বিশ্ববিদ্যালয়ে বঙ্গবন্ধু শেখ মুজিবুর রহমানের সঙ্গে আইন ক্লাসে সহপাঠী ছিলেন। বঙ্গবন্ধুর অনুরোধে লুলু বিলকিস বানু আরো ছাত্রী নিয়ে ঢাকা বিশ্ববিদ্যালয়ের চতুর্থ শ্রেণীর কর্মচারীদের বেতন বৃদ্ধির দাবি আদায়ের আন্দোলনে অংশগ্রহণ করেন। তিনি বঙ্গবন্ধুর সঙ্গে দাবি আদায়ের উদ্দেশ্যে প্রতিনিধি দলের সদস্য হিসেবে ভিসি ড. সৈয়দ মোয়াজ্জেম হোসেনের সঙ্গে সাক্ষাৎ করতে যান। ভিসি ড. সৈয়দ মোয়াজ্জেম হোসেন ছিলেন লুলু বিলকিস বানুর আত্মীয় ও পরিচিত। লুলু বিলকিস বানুকে শেখ মুজিবুর রহমানের সঙ্গে প্রতিনিধি দলের সঙ্গে আসতে দেখে ভিসি ড. সৈয়দ মোয়াজ্জেম হোসেন ক্ষেপে যান এবং তার বাবা সৈয়দ মোহাম্মদ তৈফুরের নিকট কৈফিয়ত চাইবেন বলে জানালে লুলু বলেন, সে এখানে যে এসেছে তা তার বাবা জানেন (যদিও জানেন না)। বঙ্গবন্ধুর নির্দেশে লুলু বিলকিস বানু ভিসি সাহেবের কক্ষের দরজার সামনে দাবি না মানা পর্যন্ত ফ্লোরে বসে থাকেন। দাবি আদায় হলেও বঙ্গবন্ধুসহ তাদের সকলকে ভিসি প্রদত্ত শাস্তি ভোগ করতে হয়েছিল। অনেকে জরিমানা পরিশোধ করে পরীক্ষা দিয়ে পাশ করলেও বঙ্গবন্ধু জরিমানা দিতে অস্বীকার করায় তাঁর আর ল’ পাশ হয়নি। বাংলাদেশের এসব মনীষী সম্পর্কে দেশের বাইরের মানুষকে বিদেশি তথা ইংরেজি ভাষায় অবহিত করার উদ্দেশ্যে একজন অবাঙালি তথা পাকিস্তানি (বিশ্বনাগরিক) হয়েও ড. আনোয়ার দিলের মহতী উদ্যোগ অবশ্যই প্রশংসার দাবিদার।